《绿野亭 其四》
宋代·郑伯玉

路出烟村俗驾少，江天落莫憎寒威。依依壶峤草树变，蔼蔼海门烟火微。

日脚下时一雁度，风头起处双鸦归。却拥残炉拨灰坐，冷煖世途空险巇。

作者简介：兴化军莆田人，字宝臣。仁宗景祐元年进士。历抚州观察推官。以韩琦荐，为殿中侍御史。为人峭直，不屈权贵。喜为诗，所作三百余篇，名《锦囊集》，时人以与陈琪、方孝宁诗汇为一集，号《乌山三贤诗》。